钦定古今图书集成/理学汇编/学行典/第274卷 > 《梅隐诗序》方孝孺
## 钦定古今图书集成/理学汇编/学行典/第274卷 > 《梅隐诗序》方孝孺

隐者，不求知于世，而载乎人之耳目者，不足谓之隐
也。彼诚有得于心，视外物如蚊翼蝇喙，方以及其身
为累，安肯以是役其心哉？近世之以隐称者，皆古狷
士之所弃者也。吾尝喜交海内贤俊，欲因以致乐隐
好遁者而友之，求之甚久，而所遇不能逮古之所闻。
意者世固有寓迹众人之中，而不可窥其际者乎？